90. schôdza NR SR - 13.deň - B. popoludní
Dátum: 2023-05-23
Poslanec: Ďurica, Ondrej (-)
Druh vystúpenia: Vystúpenie v rozprave

86. Ďakujem pekne za slovo. Milé kolegyne, vážení kolegovia, už tu odznelo pomerne dosť na adresu pána Šuchu a v komentároch na jeho výroky. Myslím si, že je celkom prirodzené, že my, ktorí sa zodpovedáme svojim voličom, občanom Slovenskej republiky, musíme reagovať na takýto výrok a musíme ho svojím spôsobom napadnúť. Inak by to ani asi nebolo normálne, pretože tváriť sa, že ten výrok je v poriadku alebo že toto si môže dovoliť povedať človek, ktorý zastupuje Európsku komisiu a de facto tlmočí názor Európskej komisie bez toho, aby sme na to zareagovali alebo aby nás to vyrušilo, by nebolo naozaj fér predovšetkým voči nám samým, pretože to tak vnímame a predovšetkým aj voči občanom Slovenskej republiky. Akokoľvek sa to dnes prezentovalo, akokoľvek sa to obhajovalo z úst niektorých poslancov. Ja to chápem, chápem aj stanovisko organizátorov, chápem aj vysvetlenie pána Šuchu, ale fakt je ten, a to snáď sa zhodneme, že ten výrok nemá miesto na pôde slovenského parlamentu ani v slovenskej spoločnosti, ani nie je z takejto funkcie jednoducho patričný. Ten človek si má byť vedomý toho, čo hovorí, pretože zastáva inštitúciu. Chcel by som povedať, že a možno to aj odľahčiť trochu, na adresu kolegov, ktorí majú iný názor, ako som prezentoval, že doprajte aj nám, aby sme trochu citlivo vnímali. Je typické pre pani prezidentku, že citlivo vníma rôzne skutočnosti a udalosti, ktoré sa okolo nás dejú a dovoľte teda, aby aj my sme vnímali takúto situáciu a aby sme aj my vedeli k tomu nejakým spôsobom sa vyjadriť. A nemyslím si, že je obrazom akejsi politickej kultúry alebo snahy o demokratický dialóg a proces hovoriť, že takéto uznesenia nemajú miesto v parlamente a že treba riešiť naozaj iné, vážnejšie problémy. A zvlášť to hovorím preto, lebo tu bolo citované, že tie vážnejšie problémy, ktoré trápia Slovensko a občanov Slovenskej republiky sú otázky rodovej rovnosti. A ja tu chcem z tohto miesta povedať, a preto som sa aj prihlásil do rozpravy, že občanov Slovenskej republiky netrápia otázky rodovej rovnosti. Je to otázka menšiny, je to otázka agendy, ktorú tu presadzujú inštitúcie, mimovládne organizácie a niektorí poslanci, pretože to majú ako svoj hlavný politický program alebo jeden z hlavných bodov svojho politického programu, čo je absolútne legitímne, ale netvárte sa, že toto je agenda, ktorú podporuje drvivá väčšina občanov Slovenskej republiky a nesnažte sa to tak, ako to povedal pán Šucha, presadiť za každú cenu. Toto je tá chyba toho dialógu, že tu sa nám snaží niekto podsunúť to, že slovenská spoločnosť je chorá a teraz je jedno, ja ho necitujem pána Šuchu v tomto momente, ale svojím spôsobom je tam povedané to, že slovenská spoločnosť je chorá, pretože je nejakým spôsobom zaostalá a neprijíma otázky rodovej rovnosti tak, ako sa očakáva. To ale nie je pravda. Slovenská spoločnosť je taká, aká je a ešte taká dlho bude a verím tomu, že to tak aj zostane, pretože to je nám vlastné, je to pre nás prirodzené, a my naozaj nebránime, už som to tu hovoril pred časom, my nebránime komukoľvek, aby si za dverami svojho domu alebo bytu robil čokoľvek. My nikomu nepozeráme do spálne. Ale nesnažte sa nám tu hovoriť, že otázky rodovej rovnosti sú pre Slovensko a pre jeho občanov kľúčové a považuje ich v tomto momente za najdôležitejšie, ktoré by mal riešiť parlament. A je celkom normálne, že na tieto slová, ktoré pán Šucha vyslovil, reagujeme a že sa ich snažíme odsúdiť. Bude to robiť aj predseda hnutia Republika Milan Uhrík ako europoslanec. Poslal interpeláciu Európskej komisii, kde žiada vysvetlenie týchto výrokov a žiada, aby Európska komisia povedala, že či to je stanovisko Európskej komisie. A, samozrejme, bude žiadať aj vyvodenie dôsledkov a bude sa pýtať na to, ako sa v tejto situácii bude pokračovať. Pretože toto isté by ste robili aj vy, toto isté by ste robili, pokiaľ by sme my sa takýmto spôsobom vyjadrili na adresu akejkoľvek menšiny alebo nedajbože akéhokoľvek národa alebo štátu. Takže myslím si, že keď to zhrniem, nechcem zdržovať, veľa tu odznelo, povedali sme si veľa vo faktických poznámkach. Myslím si, že je naozaj na mieste, aby sme sa pri takomto výroku pristavili, aby sme ho odsúdili a ide sa ďalej. To je celé. Dovoľte aj nám citlivo vnímať, dovoľte nám, keď vy zastupujete rôzne menšiny a bojujete za nich alebo za ne, dovoľte nám, aby sme my bojovali za tú väčšinu, za občanov Slovenskej republiky. Ďakujem pekne.